柏梁體簡龔少益
作者：王邁
朝代：宋

paragraphs: 青山四面畫圖張，溪流月下鳴湯湯。
山之下兮水之旁，有人結茅作書堂。
誦聲灑灑流琳琅，使我一聽樂洋洋。
應問誰爲師匠良，風流相種如龔郎。
天孫付以錦繡腸，一揮十紙爛成章。
上與奎宿爭光芒，器成未售此焉藏。
吁嗟無地堪翺翔，塵纓自濯歌滄浪。
床頭金盡羞慳囊，山鬼吹燈夜恓惶。
蚊雷聚噪肆頡頏，仗劍起舞涕泗滂。
勸君停劍無庸傷，時平賢路如康莊。
鸞鳳引喙鳴高崗，時危此道隘且荒。
橫寶在道暗無光，運行如此休慨慷。
男兒立身當自强，精金須經百鍊剛。
膜外榮枯等粃糠，惟忠惟孝不可忘。
請君傾耳聽柏梁，謂余不信來對床。